檄中原
作者：陳宓
朝代：宋

paragraphs: 大哉我宋得天下，仁比三代澤過之。
太祖太宗貽典則，真宗仁考父母慈。
熙豐足國振百度，要使宇內無蠻夷。
哲宗元祐建皇極，敬用賢哲如蓍龜。
百年上下享安泰，萬里一域惟熙熙。
春陽浩蕩不肅物，遂使異類窺京師。
當時臣子不知義，視虜豺豹身狐狸。
曲生苟活竟亦死，甘墮狡計寧非癡。
三光晦昧五岳墜，二聖北狩無還期。
忠臣至今痛入髓，下逮童騃猶歔欷。
嗟爾中原舊豪傑，久效左衽心何爲。
譬如屈伏猛獸下，荷戈伺便當乘機。
如何顔厚不媿耻，反助貙虎爲熊羆。
數窮六十又且半，天意悔禍人知思。
王師六月降時雨，灑爾萬國蘇鰥嫠。
汝猶不念汝祖父，靖康狄禍幾無遺。
子孫壯大不能報，臣妾讐虜稱男兒。
天戈所麾速響應，拯汝塗炭革汝非。
吾皇仁聖又恭儉，視民如子傷如饑。
汝今效順謹勿遲，同我四海長歡嬉。